სამტრედიის მუნიციპალიტეტის სოფლების სია
სამტრედიის მუნიციპალიტეტი შედის იმერეთის მხარის შემადგენლობაში. საქართველოს ადგილობრივი თვითმმართველობის კოდექსის მიხედვით მუნიციპალიტეტი არის თვითმმართველი ერთეული, რომელსაც აქვს ადმინისტრაციული საზღვრები და ადმინისტრაციული ცენტრი. მუნიციპალიტეტს გააჩნია არჩევითი წარმომადგენლობითი და აღმასრულებელი ორგანოები, რეგისტრირებული მოსახლეობა და აქვს საკუთარი ქონება, ბიუჯეტი, შემოსულობები. მუნიციპალიტეტი საჯარო სამართლის იურიდიული პირია. მუნიციპალიტეტს ხელმძღვანელობს მერი. მუნიციპალიტეტი მართვის ოპტიმიზაციისათვის დაყოფილია ადმინისტრაციულ ერთეულებად. სამტრედიის მუნიციპალიტეტის შემადგენლობაში შედის 1 ქალაქი, 1 დაბა, 13 ტერიტორიული ორგანო და 49 სოფელი. სამტრედიის მუნიციპალიტეტის სოფლები ერთიანდებიან, ბაშის, გამოჩინებულის, გორმაღალის, დიდი ჯიხაიშის, გომის, ეწერის, იანეთის, მელაურის, ნაბაკევის, ოფეთის, საჯავახოს, ტოლებისა და ღანირის ადმინისტრაციულ ერთეულებში. სამტრედიის მუნიციპალიტეტის ფართობია 364,1 კმ² და 2014 წლის აღწერის მიხედვით მოსახლეობის რაოდენობა შეადგენს 48 562 კაცს, ხოლო სიმჭიდროვეა 133,4 კაცი. მუნიციპალიტეტის ცენტრია ქალაქი სამტრედია. 2014 წლის აღწერის მიხედვით მუნიციპალიტეტის ყველაზე დიდი სოფელი მოსახლეობის მიხედვით არის დიდი ჯიხაიში (3359 ადამიანი), სამტრედიიდან ყველაზე დიდი მანძილით დაშორებულია სოფელი თხილაგანი (32 კმ.).